**Posudok oponenta habilitačnej práce**

**Masarykova Univerzita**

**Fakulta** Lékařská fakulta

**Habilitační obor** Lékařská chemie a biochemie

**Uchazeč** RNDr. Josef Tomandl, Ph.D.

**Pracoviště** Biochemický ústav LF MU

**Habilitační práce** Význam a využití biochemických vyšetření v biomedicínském a klinickém výzkumu

**Oponent** prof. RNDr. Juraj Ševčík, Ph.D.

**Pracoviště** Přírodovědecká fakulta Univerzity Palackého v Olomouci

Predložená habilitačná práca, ktorá je tvorená komentovaným súborom 38 pôvodných publikácií prehľadne rozdelených do 5 kapitol, mapuje odborný a vedecký vývoj habilitanta zameraný najmä na vývoj a tvorbu robustných separačných (HPLC a CE) metód pre analýzy vybraných analytov (najmä homocysteínu, CYP márkrov a ich metabolitov) v biologických materiáloch. Diskutované práce boli uverejnené v prestížnych vedeckých časopisoch a boli podrobené kritickej recenzii uznávaných odborníkov. Všetky dosiahnuté výsledky v danej časovej rovine predstavujú výrazný prínos nielen v problematike interpretácie dát získaných zo separačných a imunochemických metód zavedených do klinického výskumu štúdia metabolizmu homocysteinu, farmakologických štúdií metabolických aktivít vybraných izoforiem cytochromu P450 či štúdiách humorálnej aktivity u srdcových zlyhaní, ale i v následných praktických aplikáciách v oblasti medicinálnej analytickej chémie na pracovisku habilitanta.

Myslím si, že habilitant svojou poctivou prácou a svojimi výsledkami (k dnešnému dňu je na ISI Web of Knowledge registrovaných 37 záznamov s viac ako140 citáciami) dokazuje, že je skúseným chemikom s výrazným presahom do klinických odborov. Vďaka svojim nadobudnutým širokým vedomostiam a originálnemu prístupu dokáže riešiť obtiažne biochemické a analytické problémy, ktoré sú pred neho kladené. Niet pochýb, že ide o tvorivého pracovníka, ktorý je prísľubom pre ďalší rozvoj lekárskej chémie a biochémie na Biochemickom ústave LF MU v Brne. K vedeckej časti práce nemám žiadne pripomienky.

V rámci diskusie by som sa rád spýtal habilitanta na možnosti využitia metód kapilárnej elektroforézy v biomedicínskom a klinickom výskume, a aký je jeho názor na zavedenie týchto metód do každodennej praxe klinických laboratórií.

**Záver**

Habilitačná práca RNDr. Josefa Tomandla, Ph.D. „Význam a využití biochemických vyšetření v biomedicínském a klinickém výzkumu“ **splňuje** požiadavky štandardne kladené na habilitačnú prácu v odbore „Lékařská chemie a biochemie“.

V Olomouci 27. júla 2011 prof. RNDr. Juraj Ševčík, Ph.D.